Tina Nedergaard (V), 2011-01-12:
Jeg har ikke sagt, at det er gratis.
Jeg siger bare, at det, der jo er den store udgift og rettelig må være det i folkeskolen, er udgiften til lærerne.
Det, jeg påpeger, er, at man bruger mange lærerressourcer på mange andre ting.
Jeg er åben over for at drøfte i forligskredsen og også meget gerne hernede – det er ikke sådan for at udelukke nogen – hvordan vi kan skabe en skole, hvor der også er mere plads til det, som vi måske tillægger størst betydning i skolen.
Men der er faktisk ekskursioner, som ikke er så specielt bekostelige.
Nu kender jeg ikke Fredericia så godt, som jeg f.eks. kender Sæby i Frederikshavnsområdet, men det er da rigtigt, at hvis man skal ud at køre meget med bus der eller i en svømmehal, så koster det.
Men hvis man f.eks. skal ud i naturen og understøtte sin matematikundervisning eller understøtte sin natur- og teknikundervisning, behøver det ikke koste alverden, for det, jeg tror også er meget vigtigt, er jo, at børnene indimellem får en anden fællesskabsoplevelse sammen og sammen med deres lærere.
Der er meget socialt i det med ekskursioner.
Jeg er selv ret begejstret for den form for læring.
Men det skal nu ikke gå ud over folkeskolen, hvad jeg er begejstret for.
Jeg siger bare, at det er væsentligt, at vi hele tiden er åbne over for, at man i skolen lokalt tilrettelægger, hvad der er bedst muligt lokalt.
Men jeg vil ikke acceptere den præmis, at der er sparet, sparet og sparet i folkeskolen, for uanset om det er BDO eller det er Danmarks Statistik, som har de tal, vi altid har brugt, og som jeg fortsætter med at bruge, er der faktisk rigtig mange ressourcer i den danske folkeskole.
Det kan ikke være rigtigt, at der simpelt hen ikke er råd til noget.
Hver gang jeg er hernede for at svare på spørgsmål, er det igen om en ting, der er fjernet fra folkeskolen.
Altså, min datter har da gode oplevelser i sin skole.
Hun går i skole her, det går da fint.
jeg tror også, at mange af bestyrelserne sidder og vurderer lidt frem og tilbage, hvad man skal gennemføre, og hvad man ikke skal gennemføre.
Men jeg kan i hvert fald glæde hr. Per Husted med, at jeg så sent som i går var sammen med en stribe andre mennesker for at igangsætte et stort byggeri i Roskilde, hvor man udbygger produktionshøjskolen.
Jeg tog faktisk de første to spadestik, for første gang var det ikke dybt nok, og så gjorde jeg det bare lige en gang til.
Så der er altså gang i uddannelsessektoren.
Der er også masser af optimisme i uddannelsessektoren, selv om der er en finanskrise, som har ramt Danmark, og som vi stadig kan se effekterne af, ved at indtægterne i det danske samfund er blevet mindre, og at vi derfor også skal kigge på, at udgifterne ikke stiger.
Men jeg fornemmer, at der er en glæde i mange uddannelsesinstitutioner, fordi de unge nu i højere grad end nogen sinde tidligere tilvælger uddannelse.
Ikke alene starter de i højere grad; de har simpelt hen også en større tilbøjelighed til at gennemføre, i forhold til hvad vi har set tidligere.
Jeg vil bare lige nævne en ting, som virkelig glæder mig, og det er, at frafaldet på grundforløbet i erhvervsuddannelserne – altså virkelig et smertensbarn, fordi de helt unge, som starter der, er meget sårbare – er faldet fra 26 pct. til 21 pct.
Altså, der er fremdrift i uddannelsessektoren.
Derfor kan jeg jo ikke, og jeg vil heller ikke, gøre mig til dommer over, nøjagtig hvor meget byggeri der gennemføres i uddannelsessektoren, og hvor meget der ikke gennemføres, men jeg kan i hvert fald høre, at der er mange spændende projekter, som ikke er bremset.
Tværtimod er der faktisk også nogle, som jeg forventer bliver offentliggjort her i 2011, og som vi ikke havde set komme bare for et år siden.
Men den tryghed, som vi har søgt at skabe, er jo også tilvejebragt, ved at vi har betalt regningen.
Det er jo noget, som S og SF helt har til gode.